钦定古今图书集成/明伦汇编/氏族典/第190卷 > 萧十三
## 钦定古今图书集成/明伦汇编/氏族典/第190卷 > 萧十三

按《辽史萧十三传》：十三，蔑古乃部人。父铎鲁斡，历官
节度使。十三辨黠，善揣摩人意。清宁间，以年劳迁护
卫太保。太康初，耶律乙辛复入枢府，益横恣。时十三
出入乙辛家，由宿卫迁殿前副点检。三年夏，护卫萧
忽古等谋杀乙辛，事觉下狱。十三谓乙辛曰：“今太子
犹在，臣民属心。大王素无根柢之助，复有诬皇后之
怨，若太子立王，置身何地？宜熟计之。”乙辛召萧得里
特谋所以构太子事。十三寻迁殿前都点检，兼同知
枢密院事，复令萧讹都斡等诬首耶律查剌前告耶
律撒剌等事皆实。诏究其事，太子不服，别遣夷离毕
耶律燕哥问太子，太子具陈所以见诬之状。十三闻
之，谓燕哥曰：“当易其辞为伏款。”燕哥入，如十三言奏
之。上大怒，废太子。太子将出，曰：“我何罪？”至是，十三叱
令登车，遣卫卒阖车门。是年，迁北院枢密副使，复陈
阴害太子计，乙辛从之。及乙辛出知南院大王事，亦
出十三为保州统军使，卒。乾统间，剖棺戮尸。二子：的
里得、念经，皆伏诛。